Einn lét lífið í kúlnahríð indverskra öryggissveita og uppreisnarmanna í Kasmír-héraði í morgun. Átök hafa færst í aukana þar undanfarna mánuði en tólf almennir borgarar hafa fallið frá mánaðamótum.
Mikill viðbúnaður er í héraðinu vegna heimsóknar Amit Shah innanríkisráðherra Indlands næstráðanda forsætisráðherrans Narendra Modi. Lögregla segir málið í rannsókn.
Sandpokavígi hafa verið sett upp víðsvegar um Srinagar höfuðstað héraðsins og leyniskyttur hafa komið sér fyrir hvarvetna þar sem Shah fer um.
Atvikið varð nærri búðum öryggissveita í þorpinu Zainapora. Maðurinn er tólfti borgarinn sem lætur lífið af völdum öryggisveita eða uppreisnarmanna í Kasmír það sem af er mánuðinum en árásum þeirra hefur fjölgað mjög upp á síðkastið. Hindúar og Síkar eru helstu skotmörk þeirra auk indverskra farandverkamanna.
Um hálf milljón indverskra hermanna og öryggissveitamanna er í Kasmír héraði í þeim tilgangi að halda aftur af sveitum uppreisnarmanna sem berjast fyrir sjálfstæði eða fullum samruna héraðsins við Pakistan.
Mikill órói hefur verið í Kasmír eftir að indversk stjórnvöld ákváðu að draga til baka sjálfsstjórn héraðsins í ágúst 2019. Stjórn héraðsins hefur verið skipt milli Indlands og Pakistan frá árinu 1947 en uppreisn hófts þar árið 1989. Tugir þúsunda liggja í valnum eftir þau átök að mestu óbreyttir borgarar.